EESTI ADVOKATUURI JUHATUS

ISTUNGI PROTOKOLL

24. september 2024. a nr 19

Tallinn

## **4.6 Vandeadvokaat A pöördumine**

Vandeadvokaat A on pöördunud advokatuuri juhatuse poole seoses AdvS § 23 lg 1 p 2 rakendamisega. Nimetatud sätte kohaselt võib advokatuuri liikmeks võtta isiku, kelle elukoht on Eestis või kes on Eesti, Euroopa Liidu muu liikmesriigi, Euroopa Majanduspiirkonna liikmesriigi või Šveitsi kodanik, tõlgendamist. Advokaat soovib teada, mis hetkest alates hakkab pikaajalise elamisloa alusel Eestis elava kodakondsuseta advokaadi advokatuuri kuulumist mõjutama asjaolu, et advokaat viibib teises Euroopa Liidu liikmesriigis.

Juhatus, olles tutvunud advokaadi pöördumisega, on seisukohal, et advokaadil võib olla mitu elukohta ning AdvS § 23 lg 1 p 2-s sätestatud tingimus on täidetud, kui vähemalt üks advokaadi elukohtadest on Eestis. Juhatus aga ei nõustu advokaadi seisukohaga, et ainuüksi pikaajalise elaniku elamisloa omamine kinnitab ja tagab, et isikul on Eestis elukoht. Advokatuuris ei ole välja kujunenud kriteeriumeid selle kohta, millal saab väita, et isikul ei ole enam elukohta Eestis. Juhatuse hinnangul tuleb seda, kas advokaadi, kes ei ole Eesti, Euroopa Liidu muu liikmesriigi, Euroopa Majanduspiirkonna liikmesriigi või Šveitsi kodanik, Eesti elukoha olemasolu või selle puudumist hinnata kaalutlusõiguse alusel, arvestades isiku elukohta puudutavaid konkreetseid asjaolusid ja tõendeid. Vajadusel tuleb advokaadil, kelle advokatuuri liikmeks olemise aluseks on Eesti elukoht, esitada juhatuse nõudel tõendid, mis kinnitavad Eestis asuva elukoha olemasolu.

Juhatus tuletab aga meelde, et advokaat, kes täidab büroopidaja ülesandeid kodukorra § 25 lg 3 mõistes, peab sõltumata sellest, mitu elukohta tal on ja mis on tema tegelik viibimiskoht, tagama advokaadibüroo pidamise nõuetest kinnipidamise.

**Juhatus**

**O T S U S T A S:**

**Teha juhatuse seisukoht advokaadile teatavaks.**